Matteus 5:12 Baie profete word nie op waarde geskat nie. Hulle kry met teenstand onder God se volk te doen. Dikwels het die HERE deur hulle Sy oproep tot geloof en bekering laat hoor. Dit het o.a. vir Elia en Jeremia lyding beteken. Dit maak seer om vanweë die boodskap wat jy moet bring verwerp te word. Veral as dit deur jou broers en susters gebeur. As ons hoor wat die Here Jesus hier sê, moet ek dink aan wat met ons Heiland self gebeur het. Hoe ons Hom behandel het. Hy is die groot Profeet. Hy het die boodskap van geloof en bekering gebring. Hy het dit so vol van liefde gedoen. Hy het dit volmaak gekommuniseer. Wat het gebeur? Ons het Sy boodskap verwerp. Ons het Hom aan die kruis geslaan. Ons wou nie na Hom luister nie omdat Hy ons aan onsself ontdek het. Niemand het by Sy graf gestaan om Hom te verwelkom en te eer op die derde dag na Sy dood nie. Niemand het soos profeet gely as die Here Jesus nie. Hoe goed is dit dan as ons om Christus naam moet ly om dan op Hom te let. Om dan bemoedig te word deur Hom wat tot die einde volgehou het. Hoe goed is dit om altyd weer die evangelie met die oproep tot geloof en bekering te verkondig soos die Here Jesus dit gedoen het. As jy op Christus bly let dan kan jy dit bly doen. Dan weet jy dat Hy oorwin het en Sy kerk by God se Woord bewaar. Dat Hy vir wie dit trou doen ’n heerlike plek by Hom in die hemel en op die nuwe aarde verdien het.